Predkladacia správa

Materiál Program odpadového hospodárstva Slovenskej republiky do roku 2005, je dokument, ktorý naväzuje na Programy odpadového hospodárstva Slovenskej republiky pre predchádzajúce obdobia rokov 1993 – 1996 a 1997 – 2000.

Podnetom na spracovanie tohto materiálu je úloha č. C.1. uznesenia vlády Slovenskej republiky č. 937 z 16.11.2000 v  nadväznosti na zákon č. 223/2001 Z.z. o odpadoch a o zmene a doplnení niektorých zákonov (ďalej iba “nový zákon o odpadoch”), ktorého druhá časť je zameraná na programy odpadového hospodárstva.

          Prvý Program odpadového hospodárstva Slovenskej republiky z roku 1993 predstavil základnú koncepciu odpadového hospodárstva v Slovenskej republike pre 3 časové obdobia (1993 - 1996, 1997 – 2000 a 2000 - 2005). V roku 1996 bol prijatý druhý Program odpadového hospodárstva Slovenskej republiky, ktorý mal upresnené ciele a opatrenia pre druhé časové obdobie, pričom sa vychádzalo zo skúseností z prvej základnej koncepcie na obdobie rokov 1993 – 1996. 

          Opatrenia a ciele odpadového hospodárstva na obdobie rokov 2000 – 2005 mali byť pôvodne formulované v rámci vyhodnotenia a aktualizácie Programu odpadového hospodárstva Slovenskej republiky do roku 2000. Vzhľadom na platnosť novej právnej úpravy pre oblasť odpadového hospodárstva od 1.7.2001, v nadväznosti na účinnosť nového  zákona o odpadoch, bolo potrebné vypracovať nový Program odpadového hospodárstva Slovenskej republiky do roku 2005, pretože v rámci novej právnej úpravy pre oblasť odpadového hospodárstva ide o závažné zmeny okrem iného aj v oblasti tvorby programov odpadového hospodárstva.

Záväzná časť Programu odpadového hospodárstva Slovenskej republiky do roku 2005 obsahuje cieľové smerovanie nakladania  s  odpadmi určenými v  § 5 vyhlášky MŽP SR č. 283/2001 Z.z. o vykonaní niektorých ustanovení zákona o odpadoch. 

Časť o rozpočte odpadového hospodárstva, ktorá  bola pripravená z  podkladov nielen z jednotlivých krajských a okresných úradov, ale aj z podkladov vybraných subjektov činných v oblasti odpadového hospodárstva, obsahuje prehľad rozpočtu odpadového hospodárstva za predchádzajúce obdobie ako aj návrh rozpočtu odpadového hospodárstva na plánované obdobie v členení na zhodnocovanie odpadov, zneškodňovanie odpadov a na iné nakladanie s odpadmi a o zdrojoch na pokrytie navrhovaných nákladov.

Na základe Programu odpadového hospodárstva Slovenskej republiky do roku 2005 budú, v súlade s § 5 nového zákona o odpadoch, vypracované programy krajských a okresných úradov, ktoré musia byť v  súlade so záväznou časťou Programu odpadového hospodárstva Slovenskej republiky do roku 2005.